Frederikshavn White Hawks har forlænget deres kontrakt med Rasmus Bjerrum i et år mere. Han kom til klubben sidste år fra Esbjerg, hvor han har fået sin ishockeyopdragelse. I denne sæson har han spillet 36 kampe for White Hawks. - Vi er rigtigt glade for, at Rasmus Bjerrum har valgt at fortsætte i White Hawks, og vi forventer, at han helt sikkert vil kunne udvikle sig yderligere under vores nye træner Lars Ivarssons vinger, skriver Elite Nord Frederikshavn i en pressemeddelelse. Selv er Rasmus Bjerrum meget glad for forlængelsen med klubben. - Det er dejligt endelig at få det på plads. Jeg har slet ikke været i tvivl efter min første sæson heroppe, hvor jeg blev taget rigtigt godt imod og fik meget mere spilletid, end jeg havde forventet. Nu mangler jeg bare at blive mere produktiv, hvilket jeg håber kommer i den nye sæson. Jeg har også snakket med Henrik Andersen omkring den nye spillerstil som vores nye træner praktiserer, og her tror jeg, at jeg som spiller passer fint ind i vores nye træners koncept, siger Rasmus Bjerrum.

Referat:
Rasmus Bjerrum tager et år mere på isen for White Hawks.